སིལ་སྙན་

སིལ་སྙན་ནི།ཁ་སྦྱོར་ལས།སིལ་སྙན་ཡང་དག་སྦྱོར་མཚན་ཉིད།བཤད་པར་བྱ་ཡི་ལྷ་མོ་ཉོན།ཞེས་དང་།ལྷ་ཡི་སིལ་སྙན་དམ་པ་འདི།ཞེས་དང་།རོལ་མོ་སིལ་སྙན་ཕན་གདུགས་དང་།སོགས་གསུངས་ཤིང་རྒྱུད་རྒྱ་གཞུང་གང་ནས་ཀྱང་བསྟན་ལ་ཁུངས་ཆེ་བ་ཡིན་ཀྱང་མཚན་ཉིད་སོགས་ཞིབ་པར་ནི་བཤད་པ་ཆེར་མ་མཐོང་ཡང་བྱུང་ཁུངས་ཐོག་མར་ལྷ་ཡུལ་དུ་དར་ལ།  རང་ཅག་གི་སྟོན་པའི་བསྟན་པ་དང་མཉམ་དུ་མི་ཡི་ཡུལ་དུ་བྱུང་བའི་རྒྱུ་མཚན་ཁ་ཅིག་བཤད་པ་དང་།ཡང་སྔོན་འཁོར་ལོས་བསྒྱུར་རྒྱལ་གྱི་སྐབས་འགའ་ན་སྲས་དང་བཙུན་མོ་བཅས་པ་གླིང་བུ་སིལ་སྙན་འཇང་སོགས་ནས་བྱུང་བའི་སྤུས་དག་པའི་གྲས་ནི་རོལ་མོ་གཞན་དང་མི་འདྲ་ཞིང་འཇམ་ལ་བྱིན་རླབས་དང་ལྡན་པས་དཀྲོལ་ན་རྒྱལ་བ་སྲས་བཅས་དགྱེས་པ་སྐོང་ཞིང་རྒྱུ་བསོད་ནམས་ཀྱི་ཚོགས་ཆེན་པོ་རྫོགས་པ་དང་།སེམས་ཅན་རྣམས་ཀྱི་ཉོན་མོངས་ཀྱི་ཟུག་རྔུ་ཞི་བར་ནུས་ཤིང་།དཀྲོལ་ཐབས་ལའང་པད་སྐོར་མ་དང་།མེ་ཏོག་སིལ་མ་སོགས་གྲྭ་ས་ཁུངས་མ་རྣམས་ཀྱི་ཕྱག་སྲོལ་ལྟར་བྱེད་པ་ལ་ནི་གནད་དམ་པའོ།   །

དཀྲོལ་བའི་རོལ་ཆས་ཤིག༼དུང་དཀར་ཚིག་མཛོད་ཆེན་མོ་ལས་དྲངས།༽
Category:དུང་དཀར་ཚིག་མཛོད་ཆེན་མོ་